Esbjerg: En 67-årig mand blev torsdag morgen ved fem-tiden fundet bevidstløs på gaden i det centrale Esbjerg. Han havde pådraget sig skader i hovedet, som han blødte fra.

Det fik politiet til at afspærre et større område mellem Kirkegade og Torvegade og Danmarksgade og Skolegade det meste af formiddagen, mens man undersøgte, om der var sket en forbrydelse.

JydskeVestkystens reporter var på stedet kort før klokken 10.30, hvor hele haven foran Hotel Britannia var afspærret, ligesom hele parkeringspladsen bag Hotel Britannia og boligblokken på hjørnet af Danmarksgade og Kirkegade var afspærret.

Fire betjente var synlige på stedet, hvor en af dem søgte efter spor sammen med en politihund op ad bygningerne på bagsiden af butikkerne NiceBeauty og Rankin Park.

Det viste sig dog, at den 67-årige mand var faldet, og deraf havde pådraget sig "meget blødende, men overfladiske" skader i hovedet. Det har manden også senere selv kunnet forklare, og der var derfor intet mistænkeligt i sagen.

Politiafspærringen blev ophævet igen klokken 11.40.